Μελέτη των επιφανειακών αλλοιώσεων των ανακτημένων ορθοδοντικών μικροεμφυτευμάτων και των ιστοπαθολογικών χαρακτηριστικών των περιεμφυτευματικών ιστών
Authors: Βάσογλου Μιχαήλ 
Published: August 2021

Σκοπός: Τα ορθοδοντικά μικροεμφυτεύματα, χρησιμοποιούνται όλο και περισσότερο στην καθημερινή κλινική πράξη, με κυριότερο πλεονέκτημά τους την αποτελεσματική ενίσχυση της στήριξης ενδοστοματικά και τη μη εξάρτηση από την συνεργασία του ασθενούς. Σκοπός της εργασίας αυτής, είναι η διερεύνηση των μορφολογικών μεταβολών και αλλαγών στην στοιχειακή σύνθεση ανακτημένων μικροεμφυτευμάτων και η ιστολογική αξιολόγηση του τύπου του οστού που αναπτύσσεται γύρω από άμεσα φορτισθέντα ορθοδοντικά μικροεμφυτεύματα (οστό της δικτυωτής ή της πεταλιώδους μορφής), σε σχέση με το χρόνο φόρτισης και τη θέση τοποθέτησης τους (άνω ή κάτω γνάθος). Υλικό και μέθοδος: Το υλικό για την έρευνα αυτή αποτέλεσαν 70 συνολικά μικροεμφυτεύματα, δύο διαφορετικών εταιρειών (35 Aarhus mini implant-Medicon eG, Tuttlingen, Germany και 35 Absoanchor-Dentos Inc., Korea), τα οποία τοποθετήθηκαν σε 33 ασθενείς για λόγους ενίσχυσης της στήριξης κατά τις προγραμματισμένες οδοντικές μετακινήσεις. 11 από αυτά (6 μικροεμφυτεύματα Aarhus και 5 μικροεμφυτεύματα AbsoAnchor) παρουσίασαν κινητικότητα και αντικαταστάθηκαν σε διάφορα στάδια της έρευνας. Μετά το τέλος της θεραπείας, 59 μικροεμφυτεύματα (Aarhus: 29 και AbsoAnchor: 30) ανακτήθηκαν και εξετάσθηκαν με στερεομικροσκοπία, μικροφασματοσκοπία FTIR, ηλεκτρονική μικροσκοπία σάρωσης και μικροανάλυση διασποράς ενέργειας ακτίνων-Χ (SEM/EDX). Oστικά ιστοτεμάχια περιφερικά των ανακτημένων μικροεμφυτευμάτων, λήφθηκαν κατά την αφαίρεσή τους και μελετήθηκαν ιστολογικά για να διευκρινισθεί εάν επρόκειτο για οστό της δικτυωτής ή πεταλιώδους μορφής. Αποτελέσματα: Καταγράφηκαν επιφανειακές αλλαγές με απώλεια της στιλπνότητας για όλα τα ανακτηθέντα μικροεμφυτεύματα και αλλαγή στο χρώμα για τα Aarhus μικροεμφυτεύματα. Βιολογικά υπολείμματα (εμπλουτισμένα με C, O, N και OH, NH, CH2/CH3, αμίδια I-II-III, CH-OH) βρέθηκαν επίσης σε πολλά από τα ανακτηθέντα μικροεμφυτεύματα, ενώ σε μία μόνο περίπτωση ανακτηθέντος μικροεμφυτεύματος βρέθηκαν οστικά τεμαχίδια μεταξύ των σπειρών του.Ινώδης συνδετικός ιστός και οστεοειδές αναγνωρίσθηκαν γύρω από τα 11 μικροεμφυτεύματα που παρουσίασαν κινητικότητα κατά τη θεραπεία. Σε 25 από τα υπόλοιπα 59 ανακτηθέντα μικροεμφυτεύματα (Aarhus:11, AbsoAnchor:14), καταγράφηκε η ύπαρξη περιφερικά τους οστού της δικτυωτής και πεταλιώδους μορφής, σε 12 παρασκευάσματα (Aarhus:8, AbsoAnchor:4), η ύπαρξη μόνο οστού της δικτυωτής μορφής, ενώ στα υπόλοιπα 22 (Aarhus:10, AbsoAnchor :12), η ύπαρξη μόνο οστού της πεταλιώδους μορφής. Στατιστικά σημαντική συσχέτιση καταγράφηκε μεταξύ ιστολογικού αποτελέσματος και χρόνου φόρτισης αλλά όχι μεταξύ ιστολογικού αποτελέσματος και περιοχής τοποθέτησης.Συμπεράσματα: Μορφολογικές (απώλεια στιλπνότητας και αποχρωματισμός) και αλλαγές στη στοιχειακή σύνθεση καταγράφηκαν για τα ανακτημένα μικροεμφυτεύματα που χρησιμοποιήθηκαν σε αυτή την μελέτη, οι οποίες μπορούν να αποδωθούν στην επαφή με το βιολογικό περιβάλλον. Αύξηση του χρόνου φόρτισης των μικροεμφυτευμάτων, οδηγούσε σε αύξηση της πιθανότητας ανάπτυξης οστού της πεταλιώδους μορφής γύρω από τα αυτά.